stanford-oval/wikipedia huggingface dataset:
התמחות (עריכת דין)
בישראל

ההתמחות מוסדרת בישראל בפרק הרביעי של חוק לשכת עורכי הדין, תשכ"א–1961, ובכללי לשכת עורכי-הדין (רישום מתמחים ופיקוח על התמחות), תשכ"ב–1962, שהותקנו מכוח חוק זה. רשאי להתחיל בהתמחות מי שסיים לימודי משפטים לתואר ראשון, או שנותרו לו לא יותר משתי בחינות כדי להיות זכאי לתואר זה. החוק קובע כי "לא יעסיק מאמן מתמחה אלא בעבודה משפטית". בששת החודשים האחרונים לתקופת התמחותו רשאי מתמחה לייצג את שולחי מאמנו בבית משפט השלום, ובלבד שהמאמן יהיה נוכח בבית המשפט או שבית המשפט הרשהו להמשיך בייצוג אף בהיעדר המאמן.
עד שנת 1985 נמשכה ההתמחות שנתיים, כאשר בשנים 1963–1985 ניתן היה להתחיל אותה במהלך השנה האחרונה ללימודי משפטים. בשנת 1985 קוצרה ההתמחות לשנה וחצי, אך נקבע שניתן להתחיל אותה רק בסיום לימודי המשפטים. בשנת 1994 קוצרה ההתמחות לשנה אחת. ביולי 2017 אישרה הכנסת את הארכת תקופת התמחות לשנה וחצי. הארכה זו אינה חלה על:
מי שהחל את לימודיו להשכלה משפטית לפני סוף יולי 2017, ובלבד שישלים את תקופת התמחותו בתוך שלוש שנים מיום סיום לימודיו;
מי שסיים את לימודיו להשכלה משפטית לפני סוף יולי 2017, ובלבד שישלים את תקופת התמחותו בתוך ארבע שנים ממועד זה.
בתום תקופת ההתמחות ניגש המתמחה לבחינת ההסמכה של לשכת עורכי הדין, שמעברה בהצלחה מקנה לו את הזכות להצטרף ללשכת עורכי הדין ולהפוך לעורך דין.
דינו של המתמחה, בתקופת התמחותו, כדין עובדו של המאמן לכל דבר ועניין (למעט כאשר ההתמחות נעשית בצה"ל), למעט לעניין החוקים הבאים:
הערות שוליים

↑  מידע למתמחים במשפטים, באתר הסניגוריה הציבורית, משרד המשפטים
↑  הצעת חוק לשכת עורכי הדין (תיקון מס' 39), התשע"ז-2017, ס"ח 1107 מ-11 בינואר 2017
↑  הצעת חוק לשכת עורכי הדין (תיקון מס' 39), התשע"ז-2017, באתר הכנסת
אושר סופית: הארכת תקופת ההתמחות של עורכי הדין לשנה וחצי, באתר הכנסת
↑  חן מענית, ‏ההתמחות בעריכת דין תוארך: החוק עבר בקריאה שנייה, באתר גלובס, 25 ביולי 2017
↑  מידע על תקופת ההתמחות בלימודי משפטים, באתר לימודים בישראל (אתר), ‏2020
גישת בובות פרסונה

גישת בובות פרסונה (PDA-Persona Doll Approach) היא דרך ידידותית, אקטיבית ויעילה למגע עקיף עם יחידים או יותר מקבוצות שונות כדי להתמודד עם נושאים של סטריאוטיפים, דעות קדומות, אפליה, דיכוי וסכסוך. בנוסף היא משמשת לקידום גיוון, הכלה, ושוויון הזדמנויות.
בלב הגישה, עומדות בובות הפרסונה עצמן שהן בובות בעלות מראה אותנטי המחקה את המגוון האנושי הקיים במציאות. כלומר, מראה הבובות מבחינת: גוון עור, אורך/צבע ומרקמים שונים של שיער, מאפייני תווי פנים ומבני גוף, הם מגוונים בהתאם למה שקיים אתנית באוכלוסייה. הבובות מולבשות על פי הרקע התרבותי אליהן הן משתייכות וחלקן מקבלות אביזרים על פי מאפייני קבוצת השייכות כגון: כיסא גלגלים, משקפיים, מקל הליכה כיוון שהבובות מציגות גם ילדים עם לקויות. בנוסף, נבנית לבובות אישיות ייחודית עם מאפיינים שונים (מכאן השם: persona - personality) רקע משפחתי וסיפורי חיים.
לפיכך, בובות הפרסונה מוצגות כילד או ילדה ולא כצעצוע. על מנת להשתמש בהן ביעילות, על המנחה (מורה/גננת/אשת חינוך/הורה) להתחבר אליהן באמצעות תהליך אישי בו היא הופכת מודעת לדעות הקדומות שלה עצמה.
התפתחות השיטה

בובות פרסונה הופיעו במקור בארצות הברית הרב-תרבותית ככלי חינוכי, במהלך שנות ה-50. קיי טאוס (Kay Taus), גננת בקליפורניה, ועמיתתה, רות (Ruth), חיפשו דרך להתמודד עם דעות קדומות ואפליה בכיתותיהן
באותה תקופה, ייצוג של ילדים ממשפחות השייכות למיעוטים אתניים או מרקע מגוון אחר באוכלוסייה לא היה נפוץ, והרעיון של גננות אלו נחשב חלוצי. הן הכינו בובות מכרטיסי קרטון בניסיון לייצג את המאפיינים הפיזיים ואת גוני העור של הילדים בכיתות שלהן. הגננות הלבישו את הבובות בצורה המאפיינת את קבוצת השייכות שלהן ובנו בהדרגה סיפורים סביב חייהן ואורחות חייהן, והעניקו להן אישיות מסוימת. לבובות האלה היה רקע משפחתי מסוים, רקע תרבותי מסוים, אורח חיים מסוים, העדפות לגבי: אוכל, ספרים, תוכניות טלוויזיה, חברים וכו'. לאחר מכן, הגננות סיפרו לילדים את הסיפורים שהיו לבובות 'לספר' להם.
מאוחר יותר בשנות השמונים, בובות הקרטון התפתחו לבובות אמיתיות, כאשר קיי טאוס הפכה לחברה בצוות שמטרתו מניעת הטיות בתוכניות הלימודים (A.B.C. Task Force) אשר פיתח פילוסופיה שלמה ופרקטיקה נגד אפליה ודעות קדומות, הידועה בכינויה Anti-Bias Curriculum. הבובות הללו נקראו אז Diversity Dolls או Anti-Bias Persona Dolls.
בשנת 1989, לואיז דרמן ספארקס (Louise Derman-Sparks), גננת בגן ילדים והצוות שלה בארצות הברית המשיכו את עבודתה של קיי טאוס, ואימצו את הבובות ככלי יעיל שניתן להשתמש בו כדי להיאבק בסוגים שונים של דעות קדומות. הבובות שימשו ביעילות רבה במיוחד בקרב ילדים מקהילות שבהן הייתה אפליה חמורה.
בובות הפרסונה הפכו לידועות ברמה הבינלאומית כאמצעי ידידותי ויעיל להתמודדות עם הדרה עקב אפליה, הודות למאמצי העבודה של בבט בראון (Babette Brown), גננת בגן ילדים מדרום אפריקה שהייתה גולה פוליטית בבריטניה ב-1963.
בבט בראון, כמייסדת 'הרשת להכשרה לאנטי-גזענות בגיל הרך' Early Years Trainers Anti-Racist Network (EYTARN), פעלה רבות כדי לתווך ולהדגיש את הכוח שיש לבובות הפרסונה באימון ילדים צעירים - ומבוגרים בסביבתם - למיגור דעות קדומות, לצמצום הדרה והתנהגויות מפלות, כמו גם להיות השראה ליישום של פרקטיקות ומדיניות של הכלה במסגרות הגיל הרך.
מאז, בראון חיברה ספרים על בובות פרסונה ארגנה מפגשי הדרכה על יצירת הבובות והשימוש בהן. ולבסוף, סיפקה השראה מתמדת לסופרים ולחוקרים בביצוע מחקרים רלוונטיים על יעילות השימוש בבובות פרסונה.
בשנת 2000, הקימה בראון בבריטניה את "Persona Doll Training"– מרכז להכשרת מנחות, והוא נרשם ב־2003 כארגון צדקה. הארגון ממשיך לתמוך ולהכשיר מנחות בשימוש בגישת בובות פרסונה גם לאחר שבראון הלכה לעולמה ב־2019.
התרומה הכפולה של גישת בובות פרסונה > רווחי הילדים המקבלים 'ביקור' מבובות פרסונה

מבחינה פדגוגית: רכישת הנאה מסיפור סיפורים, פיתוח מיומנויות הקשבה והשתתפות פעילה, פיתוח חשיבה ביקורתית, הרחבת אוצר המילים, תרגול כישורי פתרון בעיות, לימוד שיח מכבד.
מבחינה חברתית: העצמת ההערכה העצמית, חקירת רעיונות לגבי מה הוגן ומה לא, למידת כישורים חברתיים כגון כיצד לעמוד על שלך וכיצד להביע רגשות ולכבד רגשות של אחרים, הזדמנות להיות מעורב באופן פעיל למען מטרה משותפת ולהיות קשוב ואכפתי לבעיות של אנשים אחרים.
מבחינה רב-תרבותית: הגברת המודעות לשונות אישית ותרבותית, העלאת ההערכה החיובית לגיוון בכיתה ובחברה ולעושר שיש בסגנונות החיים השונים, רכישת מסוגלות לעמידה נגד סטריאוטיפים והדרה עקב גיוון, ביטחון בזהות אישית וקבוצתית.
התרומה הכפולה של גישת בובות פרסונה > רווחי המנחות העושות שימוש בבובות פרסונה

מבחינה פדגוגית: פיתוח מיומנות בה ילד יכול להביע את דעתו מבלי להיות מושפע מדמות סמכותית, תרגול שימוש באוצר מילים רחב ומדויק על מנת לעזור לילדים לבטא את רגשותיהם, לימוד העקרונות הבסיסיים של 'דיאלוג בונה' עם ילדים ועם מבוגרים, הגברת הביטחון האישי בהעלאת נושאים 'קשים' ו'לא נוחים', אפשרות למימוש כישורי סיפור, אפשרות לפיתוח גישה אחראית ונטולת הטיות במתן מענה לילדים.
מבחינה חברתית: תרגול עבודה בשיתוף פעולה עם עמיתים למקצוע, הזדמנות להעניק כבוד הדדי ולהביע אמפתיה לבעיות של אחרים.
מבחינה רב-תרבותית: הגברת מודעות להטיות ולדעות קדומות עצמיות, העצמת הידע וההבנה בנושאי גיוון והכלה, צמצום גישות מפלות ועידוד שוויון הזדמנויות, רכישת מיומנות של הכללה רב-תרבותית ואי-שיפוטיות כולל אפשרות פיתוח מדיניות הכללה בכיתות ואף בסביבה הרחבה יותר.
מחקרים בהם נעשה שימוש בגישת בובות פרסונה > דוגמאות ממחקרים לשימושים חברתיים בבובות פרסונה

בדרום אפריקה נעשה שימוש בגישת בובות פרסונה (PDA) כחלק מתוכנית הלימוד לעבודה סוציאלית. במסגרת תוכנית זו, במטרת לקדם צדק חברתי, תרגלו עובדים סוציאליים טכניקה המכונה 'נגד-דיכוי ואפליה' (Anti-oppressive/anti-discriminatory practice) באמצעות בובות פרסונה.
במלבורן אוסטרליה נעשה שימוש בגישת בובות פרסונה בתוכנית התערבות שכללה 62 ילדי גן מארבע תרבויות שונות (סין, טורקיה, וייטנאם ואוסטרליה) כדי לבחון את השפעת האינטראקציה עם בובות הפרסונה על תפיסות גזע, מגדר ומעמד חברתי בקרב הילדים, בניסיון לקדם כבוד לגיוון חברתי וצמצום חוסר הוגנות.
בפורטלנד ארצות הברית נעשה שימוש ב-PDA בתוכנית לחינוך 'קיימות צודקת' (Just Sustainability), עבור ילדים בגיל הגן. בתוכנית הכירו הילדים שתי בובות פרסונה: את "לוגאן" בובת פרסונה עם זהות מינית בלתי מוגדרת המשתמשת בכינויים הם/הן (they, them), ואת "הרמוני" בובת פרסונה שהוריה התגרשו והיא חיה לסירוגין בשני הבתים כאשר בבית אחד שמים דגש על מחזור ושימוש חוזר ובבית השני לא.
מחקרים בהם נעשה שימוש בגישת בובות פרסונה > דוגמאות ממחקרים לשימושים רב תרבותיים בבובות פרסונה

בישראל נעשה שימוש בגישת בובות פרסונה בתוכנית התערבות בגני ילדים שמטרתה טיפוח ידע ועמדות חיוביות של ילדים חילונים ודתיים יהודים-ישראלים לגבי קבוצת הפנים שלהם ושלוש קבוצות חוץ שהן גם ישראליות: יהודים חילונים/דתיים, יהודים יוצאי אתיופיה וערבים.
בקליפורניה ארצות הברית נעשה שימוש ב-PDA בפרויקט עם ילדי בית ספר יסודי שמטרתו: "לספק לתלמידים הזדמנות לתרגל את האפשרות להיות בני אדם מלאי חמלה ואמפתיה על מנת לגדול להיות "עושי שלום חדשניים בעולם". במהלך הפרויקט נחשפו התלמידים לטקסטים עכשוויים דרכם הכירו התלמידים תרבויות, דתות ורעיונות מכל העולם.
ביוון נעשה שימוש בגישת בובות פרסונה עם ילדי פליטים ו/או מהגרים דוברי ערבית בהקשר של חינוך בלתי פורמלי. מטרת המחקר הייתה לבדוק האם PDA תשפיע לחיוב על הביטוי הרגשי של הילדים, על העצמתם ועל השימוש שלהם בדו-לשוניות.
מחקרים בהם נעשה שימוש בגישת בובות פרסונה > דוגמאות ממחקרים לשימושים פדגוגיים בבובות פרסונה

במחקר מיוון שתואר לעיל, שבו נעשה שימוש בגישת בובות פרסונה עם ילדי פליטים ו/או מהגרים דוברי ערבית, נמצא גם כי הילדים הגדילו את אוצר המילים שלהם הן ביוונית והן בערבית. הדבר קרה הודות לעניין האמיתי ללמוד מילים חדשות עקב השיח שנוצר סביב האינטראקציה עם בובת הפרסונה 'סעיד'. דבר זה בא לידי ביטוי באמצעות שאלותיהם הרבות והתרגול השפתי של הילדים.
מלבד הגדלת אוצר המילים, הילדים גם תרגלו את מיומנויות הקריאה והבנת הנקרא, ובמידה מסוימת, את כישורי הסיפור והסיכום שלהם. זאת כתוצאה מרצון הילדים לייצר אינטראקציה עם 'סעיד'. תרומה פדגוגית חשובה נוספת של שימוש בגישת בובות פרסונה הייתה הגשר התקשורתי עם הורי הילדים שנוצר בעת שסייעו לילדיהם במשימות.
גישת בובות פרסונה ברחבי העולם

השימוש בגישת בובות פרסונה כיום נפוץ בארצות הברית, בריטניה, אוסטרליה ומדינות נוספות באירופה כמו דנמרק, גרמניה, הולנד ואיסלנד. כמו כן, השיטה קיימת גם בדרום אפריקה, יוון, טורקיה ולאחרונה מיושמת בישראל.
גישת בובות פרסונה ברחבי העולם > בובות פרסונה בישראל

את הפיתוח, היישום והכשרת המחנכות של בובות הפרסונה הישראליות מובילה כעת "משחקים לעתיד" שבמחלקת חינוך במרכז אקורד. תחילת תהליך הפיתוח נעשה בהובלת בוגרי עמותת עתידים, אשר הקימו את עמותת משחקים לעתיד שהשתלבה במרכז אקורד בספטמבר 2022.
בגרסתה הישראלית של גישת בובות פרסונה יש שבע בובות הדומות בגודלן לגודל ילד/ה בגיל הגן (כ־75 ס"מ). כל בובה מדמה ילד או ילדה מרקע תרבותי אחר בהקשר הישראלי: תום - בן למשפחה דוברת רוסית; נור - בת למשפחה ערביה מוסלמית; נעמי - ילדה ממשפחה יהודית חרדית; נעם - ילד ממשפחה יהודית דתית-לאומית; שחר - ילדה ממשפחה ממוצא אתיופי; רונה - ילדה ממשפחה יהודית ממוצא אשכנזי; גיל - בן למשפחה יהודית מעדות המזרח.
לדבריה של רעות קדרון, משחקים לעתיד-מרכז אקורד :"אנו עוסקות בחינוך לחיים משותפים ונגד גזענות בגיל הרך באמצעות גישת בובות הפרסונה. גישת בובות הפרסונה משלבת יחד שלושה נושאים – בניית זהות חיובית (כלפי קבוצת פנים וקבוצות החוץ), תפיסת גיוון חברתי-תרבותי באופן חיובי (זה מעורר סקרנות, זה מהווה משאב), ואקטיביזם (היכולת לזהות עוול, להגיב אליו, למנוע ולהפחית התנהגויות גזעניות ומפלות)".
הגישה יושמה לראשונה בשנת 2018 בערים גבעתיים וברמת גן. גננות משתי ערים אלה השתתפו בהשתלמות, בה חידדו את מודעותן לצורך בתוכנית כזו ועודדו את רצונן לקדם את הנושא בגנים שלהן. הגננות למדו על - והתנסו בשילוב בובות פרסונה בגן שלהן. ב-2018 החל גם המחקר בגני ילדים בישראל (Nasie, Ziv, & Diesendruck, 2022). חלק מהגננות משלבות מאז את הבובות באופן שוטף בגן. כמו כן מתקיימת הכשרה של צוותים גם בכיתות צעירות בבתי ספר יסודיים. כיום ניתן למצוא את בובות הפרסונה בגני ילדים במקומות נוספים בישראל: ירושלים, באר שבע, קיבוצים ומושבים בנגב ובעוטף עזה, יישובים בהר חברון ואף בכפרים בדואים בדרום.
ביאורים

↑  השימוש במילה בובה נעשה בלשון נקבה אך הכוונה היא לשני המינים.
↑  הבובות יכולות להיות בכל גודל, אך כאשר הבובות הן בגודל של כ-50-75 ס"מ (בגובה של הילדים עצמם), יותר קל לילדים להזדהות איתן ויותר קל להתאים להן בגדים (Brown, 2001).
↑  למרות שהמונח הטכני הוא "מתרגל" מדובר בסופו של דבר בשדה עבודה נשי בו אשת החינוך היא שמפעילה את בובת הפרסונה. מסיבה זו, הפנייה תהיה בלשון נקבה והשימוש יהיה במילה - מנחה.
↑  Louise Derman-Sparks, Anti-Bias Leaders in Early Childhood Education, ‏22 בינואר 2015 (באנגלית)
↑  The family of Babette Brown, Babette Brown, Persona Doll Training founder: 1931-2019, ‏19 בפברואר 2019 (באנגלית)
↑  הכלה והשתלבות, באתר משרד החינוך
הערות שוליים

1 2 3 4  Brown. (2008). Equality in action: a way forward with Persona Dolls. Trentham
1 2 3 4 5 6 7 8 9  Dimitiradi, S. (2015). Inclusionary education in early years through the use of Personal Dolls: A case from Greece. Diversity, Needs and Inclusion in Early Years Education, 61-85.
↑  Derman-Sparks, L. (1989). Anti-bias curriculum: Tools for empowering young children. Washington, D.C.: National Association for the Education of Young Children (NAEYC).
↑  Acar, E.A. & Cetin, H. (2017). Improving preschool teachers’ attitude towards the Persona Doll Approach and determining the effectiveness of Persona Doll training procedures. International Journal of Progressive Education, 13, 96-118.
1 2 3 4 5 6 7  Brown. (2001). Combating discrimination: persona dolls in action. Trentham.
↑  About – Persona Doll Training, Persona Doll Training, ‏21 בספטמבר 2020 (באנגלית)
1 2  Carey, J. (2014). Developing Empathy and Perspective through Global Literature and Persona Dolls. WOW Stories, IV (8), 2–14
1 2  Bozalek, V. & Smith, C. (2010). using persona dolls as an anti-oppressive technique in the south African social work curriculum. Social Work, 46, 283-298.
↑  Mac Naughton, G. (2000). Dolls for equity: young children learning respect and unlearning unfairness. Paper presented at the Persona Doll Training Persona Doll Conference, 30 August 2000, London. Australia.
↑  Julian Agyeman, Robert D. Bullard and Bob Evans, Just Sustainabilities
↑  Domingues, M. (2021). Discarded identities/inspiring just sustainability with reuse persona dolls. Sustainability (Basel, Switzerland), 13(15), 8623. https://doi.org/10.3390/su13158623
↑  Nasie, M., Ziv, M., Diesendruck, G. (2022). Promoting positive intergroup attitudes using persona dolls: A vicarious contact intervention program in Israeli kindergartens. Group Processes & Intergroup Relations, 25(5), 1269–1294. https://doi.org/10.1177/13684302211005837
1 2  Al-Jubeh, & Vıtsou, M. (2021). Empowering refugee children with the use of Persona Doll. International Journal of Progressive Education, 17(2), 210–227. https://doi.org/10.29329/ijpe.2021.332.13
↑  דף הבית - משחקים לעתיד, באתר משחקים לעתיד, ‏10 ביולי 2018
↑  דף הבית של מרכז אקורד
↑  ורטה-זהבי, ת', קדרון, ר' וזיו, מ' (2022). טיפוח הכלה וסקרנות כלפי גיוון חברתי-תרבותי באמצעות בובות הפרסונה. האתר לגיל הרך. http://www.gilrach.co.il/?p=8194
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "גישת בובות פרסונה".
ויליאם באטלר (1759–1821)

ויליאם באטלר (באנגלית: William Butler‏; 17 בדצמבר 1759 – 15 בנובמבר 1821) היה חייל אמריקאי, בעל מטעים, בעל עבדים וחבר בית הנבחרים של ארצות הברית מקרוליינה הדרומית.
ביוגרפיה

באטלר נולד ב-17 בדצמבר 1759 במחוז פרינס ויליאם במושבת וירג'יניה, ועבר לקרוליינה הדרומית כאדם צעיר. הוא שירת במערכת השלג תחת קולונל ריצ'רד ריצ'רדסון ב-1775 ובמשלחת של הגנרל אנדרו ויליאמסון נגד האינדיאנים משבט הצ'רוקי ב-1776. ב-1779 הוא היה לוטננט בלגיון פולאסקי, תחת גנרל בנג'מין לינקולן, ושירת תחת הגנרל אנדרו פיקנס במצור על אוגוסטה ב-1780. הוא שירת כקפטן תחת הגנרל ויליאם הנדרסון ב-1781, והיה קפטן של הסיירים הרכובים תחת פיקנס ב-1782.
באטלר היה חבר בוועידת המדינה שאימצה את חוקת ארצות הברית, והיה חבר בית הנבחרים של קרוליינה הדרומית מ-1787 עד 1795. הוא היה השריף של מחוז תשעים ושש ב-1791, ונבחר למייג'ור גנרל של דיוויזיית אזור ההרים של מיליציית המדינה ב-1796.
באטלר נבחר כדמוקרטי-רפובליקני לקונגרס השביעי ולחמשת הקונגרסים שלאחר מכן, וכיהן מ-4 במרץ 1801 עד 3 במרץ 1813. לאחר מכן הוא בחר שלא להתמודד לבחירה מחדש.
באטלר היה מייג'ור גנרל שפיקד על הכוחות שגויסו להגנה על קרוליינה הדרומית במלחמת 1812, ולאחר מכן פרש למטע שלו, על נהר הסאלודה, ליד מאונט וילינג, קרוליינה הדרומית.
הוא מת במטע שלו ב-15 בנובמבר 1821 בגיל 61, ונקבר בבית הקברות של משפחת באטלר בכנסייה המתודיסטית באטלר, ליד סאלודה.
ויליאם באטלר היה אביהם של ויליאם באטלר הבן, אנדרו פיקנס באטלר ופירס מייסון באטלר, וסבו של מת'יו באטלר. כולם מלבד פירס באטלר (שכיהן כמושל קרוליינה הדרומית) היו חברי הקונגרס של ארצות הברית מקרוליינה הדרומית. באטלר היה בן דוד ראשון של סופיה באטלר (סמית') בונהאם, אמם של ג'יימס באטלר בונהאם, שנהרג בקרב אלמו וחבר הקונגרס האמריקני מילדג' לוק בונהאם.
הערות שוליים

↑  Weil, Julie Zauzmer (10 בינואר 2022). "More than 1,800 congressmen once enslaved Black people. This is who they were, and how they shaped the nation". Washington Post. נבדק ב-5 במאי 2024. {{cite news}}:  (עזרה) Database at "Congress slaveowners", The Washington Post, 2022-01-13, נבדק ב-2024-04-29
| --- | --- |
בקרת זהויות :  LCCN: n96041145  SNAC: w6p578s1  US Congress: B001194  VIAF: 53414724   WorldCat (עם VIAF): 53414724 
סמל של ויליאם באטלר
הטבח בסניף מקדונלד'ס בסן איסידרו

| חלק מירי המוני בארצות הברית |
| --- | --- |

 תאריך:  18 ביולי 1984
 מקום:  סן איסידרו (אנ'), סן דייגו, קליפורניה, ארצות הברית
 קואורדינטות:  32°33′21″N 117°03′15″W﻿ / ﻿32.555888888889°N 117.05416666667°W﻿ / 32.555888888889; -117.05416666667
 סוג:  ירי המוני רצח המוני
 נשק:  אקדח בראונינג ה. פ. חצי אוטומטי בקוטר תשע מילימיטרים תת מקלע עוזי קרבין בקוטר תשע מילימטרים רובה וינצ'סטר 1200 (אנ') רובה שוטגאן
 הרוגים:  23
 פצועים:  19
 מבצע:  ג'יימס הוברטי
 מספר מפגעים:  1
 מניע:  לא ברור. עשוי להיות הזיות, זעם, אובדנות, ונקמה.
  (למפת קליפורניה מוגדלת) סקרמנטו לוס אנג'לס סן פרנסיסקו סן דייגו סן חוזה פרזנו בייקרספילד אורגון נבדה א ר י ז ו נ ה  מקסיקו האוקיינוס השקטהטבח בסניף מקדונלד'ס בסן איסידרו(למפת קליפורניה רגילה) סקרמנטו לוס אנג'לס סן פרנסיסקו סן דייגו סן חוזה פרזנו בייקרספילד אורגון נבדה א ר י ז ו נ ה  מקסיקו האוקיינוס השקטהטבח בסניף מקדונלד'ס בסן איסידרו(למפת ארצות הברית רגילה) וושינגטון ניו יורק לוס אנג'לס שיקגו סן פרנסיסקו אטלנטה דאלאס יוסטון בוסטון סיאטל מיאמי ה א ט ל נ ט י  ה ש ק ט  מפרץ מקסיקו  קנדה מקסיקו איי בהאמה הטבח בסניף מקדונלד'ס בסן איסידרו(למפת ארצות הברית מוגדלת) וושינגטון ניו יורק לוס אנג'לס שיקגו סן פרנסיסקו אטלנטה דאלאס יוסטון בוסטון סיאטל מיאמי ה א ט ל נ ט י  ה ש ק ט  מפרץ מקסיקו  קנדה מקסיקו איי בהאמה הטבח בסניף מקדונלד'ס בסן איסידרו
 
הטבח בסניף מקדונלד'ס בסן איסידרו (באנגלית: San Ysidro McDonald's Massacre) היה טבח המוני שהתרחש בסניף מקדונלד'ס בסן איסידרו (אנ'), סן דייגו, קליפורניה, ב-18 ביולי 1984. המפגע, ג'יימס הוברטי בן ה-41, ירה למוות בעשרים ואחד בני אדם ופצע תשעה עשר אחרים לפני שנורה למוות בידי צלף משטרתי, יותר משעה לאחר שפתח באש. באותה העת הפך הטבח לאירוע הירי הקטלני ביותר בהיסטוריה של ארצות הברית, עד לטבח בקפיטריית לובי.
רקע

המפגע, ג'יימס הוברטי, איש משפחה מסן איסידרו, אשר היה נתון תחת קשיים כלכליים קודם לטבח, אמר לאשתו ב-15 ביולי 1984 כי האמין שסבל מהפרעה נפשית. כעבור יומיים התקשר למוסד פסיכיאטרי בסן דייגו וביקש לקבוע פגישה. לאחר שהשאיר את פרטיו ונאמר לו שיקבל שיחה חוזרת בקרוב, התיישב הוברטי לצד מכשיר הטלפון במשך מספר שעות בהמתנה לשיחה המובטחת, בטרם עזב את ביתו בפתאומיות ונסע ליעד לא ידוע על האופנוע שלו.
פקידת הקבלה בבית החולים טעתה ורשמה את שמו באופן שגוי כשוברטי. כמו כן, טון דיבורו לא שידר כל סימנים מזעיקים, והוא אף אמר כי מעולם לא אושפז בשל בעיות נפשיות כלשהן בעברו. לפיכך תויגה שיחתו כלא דחופה, והייתה אמורה לקבל מענה תוך ארבעים ושמונה שעות.
הוברטי שב לביתו כעבור שעה כשעל פניו ארשת שמחה. לאחר שאכל ארוחת ערב בחברת משפחתו, יצא יחד עם אשתו, אתנה, ושתי בנותיו בנות השתים עשרה והעשר, לרכוב על אופניים מסביב לפארק סמוך. מאוחר יותר באותו הערב צפו הוא ואשתו בסרט.
בבוקר למחרת, ה-18 ביולי, נסעו הוברטי ואשתו לטייל בגן החיות של סן דייגו. בזמן שהותם אמר לה הוברטי כי חייו נגמרו, ובהקשר לכך שבית החולים לא התקשר אליו חזרה, ציין כי ”בכן, החברה קיבלה את ההזדמנות שלה”. בתום הטיול, שבמהלכו אכלו צהריים יחדיו בסניף מקדונלד'ס בקליירמונט (אנ'), שבו לביתם.
מיד לאחר מכן נכנס הוברטי לחדר השינה לבוש במכנסיים בצבעי הסוואה חומים-ירוקים, בזמן שאשתו שכבה במיטתם. הוא נשען לעברה ואמר לה, ”אני רוצה לנשק אותך לשלום”. היא נישקה אותו בחזרה ושאלה אותו לאן פניו מועדות, שכן התכוונה להכין ארוחת ערב בקרוב. הוברטי ענה לה ברוגע, ”אני הולך לצוד.. לצוד בני אדם”.
בעודו אוחז ברובה שהשעין על כתפו, ובקופסת תחמושת עטופה בשמיכה משובצת בריבועים, הביט הוברטי לכיוון בתו הגדולה, זליה, בזמן שצעד לכיוון דלת הכניסה של בית המשפחה, ואמר, ”להתראות. אני לא אחזור”.
עם יציאתו מהבית נסע הוברטי לכיוון שדרות סן איסידרו. לפי דבריהם של עדי ראייה, הגיע תחילה לסופרמרקט "ביג בר" בטרם המשיך לסניף שירות הדואר של ארצות הברית. לבסוף החנה את רכבו במגרש חנייה של סניף מקדונלד'ס לא הרחק ממקום מגוריו.
הטבח > כוחות המשטרה

כוחות המשטרה הגיעו לסניף מקדונלד'ס הנכון כעשר דקות לאחר שיחת הטלפון שהתקבלה בשירותי החירום. השוטר הראשון שהגיע למקום, מיגל רוזריו, קבע במהרה את סוג האירוע כירי המוני ואת מיקומו המשוער של המפגע, ושידר את המידע במכשיר הקשר שלו למשטרת סן דייגו, בטרם החל הוברטי לירות לעבר הניידת שלו.
סגר מוחלט הוטל במהרה על כל האזור הקרוב לזירת הירי, והמשטרה הקימה חדר בקרה במרחק כמה בניינים מהמקום. מאה שבעים וחמישה שוטרים נשלחו למקומות אסטרטגיים שונים, אליהם הצטרפו בשעה הבאה אנשי הכוחות המיוחדים, אשר תפסו גם הם עמדות מסביב למסעדה.
תחת האש הכבדה שירה הוברטי לכיוון הכוחות שהגיעו לזירה, בעודו מחליף ללא הרף בין כלי הנשק בהם השתמש, נכשלו השוטרים להבחין במספר האנשים שנותרו במסעדה באותה העת. בנוסף, החלונות המנופצים הקשו עליהם להבחין במתרחש במקום בשל ההשתקפויות השונות שהרסיסים הציגו. תחילה חששו כי המפגע או המפגעים החזיקו בידיהם בני ערובה, על אף שניצול שנמלט החוצה סיפר כי המפגע היה אדם בודד אשר לא גילה עניין רב בבני ערובה וירה למוות בכל מי שנקלע לדרכו ללא אבחנה. בשעה 05:05 בצהריים התקבלה לבסוף פקודה שהתירה לכל הכוחות המורשים הנמצאים באזור להרוג את המפגע אם הדבר יתאפשר להם.
כמה ניצולים העידו מאוחר יותר כי צפו בהוברטי הולך לכיוון דוכן השירות ומכוון אות של רדיו, ככל הנראה בניסיון לחפש אחר דיווחים על הירי, בטרם בחר בתחנה ששידרה מוזיקה והחל לירות בקורבנות נוספים בעודו רוקד בהנאה לצלילי השירים.
מעט לאחר מכן נכנס הוברטי למטבח ונתקל בשישה עובדים נוספים, אז החל לצעוק, ”אה, יש כאן עוד. אתם מנסים להתחבא ממני!”. אחת העובדות החלה לצרוח בספרדית, ”אל תהרוג אותי! אל תהרוג אותי!” לפני שפתח באש. תוך מספר שניות הרג את פאולינה לופז בת העשרים ואחת, אלזה בורבוה פיארו בת התשע עשרה, מרגריטה פדילה בת השמונה עשרה, ופצע אנושות את אלברט לאוס בן השבע עשרה. עם פרוץ הירי תפסה פדילה את ידה של חברתה, ונדי פלנגן בת השבע עשרה, והשתיים החלו לברוח. על אף שפדילה נפצעה אנושות ומתה בהמשך מפצעיה, פלנגן הצליחה להגיע ליחידת תשתית במרתף המסעדה בה התחבאו ארבעה עובדים נוספים ולקוחה. לאוס הצטרף אליהם כעבור זמן מה, לאחר שנורה חמש פעמים בגופו.
בהמשך פתח הוברטי בירי לעבר כבאית שהגיעה למקום ופצע את אחד מיושביה. כאשר שמע לפתע את אחד הקורבנות גונח, חוסה פרז בן התשע עשרה, ירה בו בראשו. פרז מת לצדה של שכנתו, גלוריה גונזלס בת העשרים ושתיים, ולצד אישה נוספת, מישל קרנקרוס בת השמונה עשרה.
אורורה פינה, אשר נפצעה קודם לכן ושכבה כעת לצדם של בני משפחתה המתים, הבחינה כי הירי חדל למשך מספר שניות. כאשר פקחה את עיניה הבחינה בהוברטי בקרבת מקום, בוהה בה בקדחתנות. הוא החל לקלל בכעס והשליך עליה קופסת טוגנים, בטרם הרים את השוטגאן שלו וירה לעברה, פוצע את זרועה, צווארה ולסתה. על אף ששרדה את הירי, נותרה פינה מאושפזת זמן רב יותר מכל שאר הניצולים.